**Βαρύ το πένθος για το χαμό της Μπέτυς Λεωτσάκου**

Η τραγική είδηση του χαμού της Μπέτυς Λεωτσάκου έχει συγκλονίσει την Ε.Σ.Α.μεΑ και τους φορείς μέλη της.

Για τους περισσότερους από εμάς δεν ήταν μόνο μια συνεργάτιδα αλλά και φίλη, ένας πολύ σπουδαίος άνθρωπος. Ένας χαρισματικός άνθρωπος, που αγωνιζόταν και πρόσφερε στον χώρο της ειδικής εκπαίδευσης και της τυφλότητας μια ολόκληρη ζωή και είχε τόσα πολλά ακόμη να δώσει. Το κενό που άφησε είναι δυσαναπλήρωτο.

Η Μπέτυ ήταν κόρη του Γιάννη Λεωτσάκου, του ιστορικού στελέχους του κινήματος των τυφλών και του εθνικού αναπηρικού κινήματος.

Η αγωνιστική της δράση ήταν αδιαμφισβήτητη και πρόσφερε τα μέγιστα από κάθε θέση που κατείχε. Ήταν πρώην πρόεδρος του ΔΣ της Παιδόπολης Αλίμου, πρόεδρος του ΣΕΠΕΕΑ Αττικής, ταμίας της ΠΟΣΕΠΕΕΑ, διοικήτρια στο Κέντρο Εκπαίδευσης Αποκατάστασης Τυφλών (ΚΕΑΤ), πρόεδρος του Διεθνούς Συμβουλίου για την Εκπαίδευση Ατόμων με Προβλήματα Όρασης (ICEVI - Europe).

Θα την αποχαιρετίσουμε τη Δευτέρα 9 Ιανουαρίου 2017, στις 3.30 μ.μ., στο Ναό της Μεταμόρφωσης του Σωτήρος στα Γλυκά Νερά.

Συλλυπητήρια στην οικογένειά της.